आपदा प्रबंधन विशेषज्ञ नकुल तरुण के अनुसार भूकंप की पूर्व चेतावनी को लेकर अब तक कोई सटीक तकनीक विकसित नहीं हो सकी है। भूकंप आने से कुछ मिनट पहले इसका पता चलता है। इन चंद मिनट में पूरे देश या प्रभावित होने वाले इलाके को अलर्ट करने की कोई तकनीक आज तक विकसित नहीं हुई। भूकंप रोधी इमारतों के निर्माण या बन चुकी इमारतों को भूकंप रोधी बनाने को लेकर भी सरकारी अथवा व्यक्तिगत स्तर पर कोई प्रयास नहीं किए जा रहे हैं। न ही लोगों में भूकंप रोधी घर के प्रति जागरूकता है। हम इस खतरे के बारे में तभी बात करते हैं, जब झटके लगते हैं और अगले ही पल इसे भूल जाते हैं। भूकंप से बचाव के लिए लोगों को जागरूक और प्रशिक्षित किया जाना चाहिए। विशेष तौर पर बच्चों को। भूकंप का झटका लगने पर हमें अपनी जान बचाने के लिए तकरीबन चार मिनट का मौका मिलता है। कोई भी इमारत भूकंप आने पर गिरने में लगभग इतना समय लेती है। अगर सही प्रशिक्षण दिया गया हो तो इतना समय जान बचाने के लिए पर्याप्त है।